У XVII ст. замак быў мадэрнізаваны. Для ўмацаваньня яго боездольнасьці каля падножжа земляных валоў была ўстаноўленая агароджа з завостраных калоў, замест кутных вежаў пабудаваныя бастыёны галяндзкага тыпу. Гэта адпавядала зьмяненьням у тактыцы абароны і аблогі. Для прадухіленьня апаўзаньня зямлі каля падножжа бастыёнаў была агароджа слупавой канструкцыі, якая да таго ж павінная была стрымаць наступ ворагаў. Унутры вала, у месцах яго прыляганьня да варотаў, насыпы былі арміраваныя каменнымі сьценкамі.